Imtella' Lulju 18, 2021 Rapport: Ruth Castillo Fl-aħħar xhur, f'ċerti bnadi mal-vetturi u l-muturi żdied sew l-użu ta' mezz ta' trasport alternattiv ideali għal distanzi qosra: l-e-kickscooters. Ma jagħmlux ħsara lill-ambjent, jitħaddmu b'mutur elettriku u tista' tħaddmu wkoll b'saqajk…iżda spiss qed ikun sors ta' inkonvenjent bħal meta jitħallew addoċċ fuq il-bankini…jew ikunu ta' periklu għax jinstaqu kontra d-direzzjoni tat-traffiku. Scooter mhux la kemm titla' fuqu u titlaq. L-użu tiegħu hu regolat bil-liġi. Irid ikun irreġistrat u kopert b'assigurazzjoni għar-riskji ta' terzi persuni. Għalkemm l-ilbies tel-elmu mhux obbligatorju, il-persuna li tużah teħtieġ liċenzja. Dawn iż-żewġ persuni fuq e-kickscooter qed jiksru l-liġi għax jista' jintuża minn persuna waħda biss. L-istess min isuqu f'mina jew passaġġ taħt it-triq. Lanqas jista' jinstaq f'toroq arterjali jew distributorji. Dawn l-iscooters li jitħaddmu b'mutur elettriku huma maħsuba għal distanzi qosra. Regolamenti li daħlu fis-seħħ sena u nofs ilu jgħidu li e-kickscooter jista' jinstaq fuq bankina, promenade, mogħdija għar-roti u żona pedonali b'veloċità li ma taqbiżx l-għaxar kilometri fis-siegħa. Fit-triq, il-veloċità tista' tilħaq l-għoxrin kilometru fis-siegħa u dejjem għandhom jinstaqu fid-direzzjoni tat-traffiku. E-kickscooter mhux bħal rota. Mhux la kemm tixtri jew tikri wieħed u ssuqu fit-triq. Pierre Montebello – uffiċjal ta' Transport Malta – spjega li bil-liġi ebda e-kickscooter ma jista' jinstaq fit-triq jekk ma jkunx reġistrat. Mal-awtorità hemm reġistrati ftit aktar minn 1,000 scooter – ħafna minnhom ta' operaturi. "Filwaqt li l-operaturi qegħdin jimxu mar-regolamentazzjoni li hemm qed jirreġistrawhom, ikunu inxurjati etc. skont ir-regolamenti li semmejna. Qed naraw li hemm diversi individwi li dan mhux jagħmluh. Tajjeb ta' min jgħid li individwu meta xtara e-kickscooter u ħa jużah fit-triq suppost jirreġistrah. Jirreġistrah u wkoll ikollhom insurance fuqu. Issa jekk dan ma jagħmlux ma jkunx qiegħed konformi mal-liġi." Is-Sur Montebello spjega li ma' kull reġistrazzjoni li ssir għal ħlas ta' darba ta' €10 darba jingħata numru ta' reġistrazzjoni li għandu jitwaħħal fuq l-iscooter. E-kickscooter jista' jinstaq biss minn persuni li għandhom sittax-il sena u aktar u jridu jkunu koperti b'polza ta' assigurazjoni għar-riskji ta' terzi persuni. Min jużah irid ikun ukoll liċenzjat. "Jiġifieri jekk inti għandek liċenzja ta' mutur u karozza dak biżejjed. Minn sittax-il sena 'il fuq u tajjeb ta' min jgħid li fil-fatt l-età hija minn sittax-il sena 'l fuq irid ikollok dik li tissejjaħ l-AM licence li ilha hemmhekk żmien però kienet dormant jekk nistgħu ngħidu hekk. Biex tagħmilha easy wkoll kulma għandek tagħmel it-test tat-teorija ħalli aħna jkollna moħħna mistrieħ li dan min qed jużah fit-triq jaf ir-regolamenti tat-traffiku." Spiss isiru lmenti dwar scooters li jitħallew bl-addoċċ fuq il-bankini. Għalkemm jistgħu jiġu pparkjati fuq il-bankini, il-liġi tgħid li l-iscooters b'ebda mod m'għandhom ixekklu l-aċċess għan-nies. Mill-2018 'l hawn tlettax-il persuna indarbu f'inċident tat-traffiku bl-e-kickscooter. Sitta minnhom din is-sena, li nofshom sofrew ġrieħi gravi. Il-multi għal min jikser ir-regolamenti jistgħu jitilgħu għal eluf ta' ewro. Dawn ir-regolamenti huma infurzati fost oħrajn mill-Aġenzija LESA li fl-ewwel nofs ta' din is-sena ħarġet mas-725 ċitazzjoni – ħafna minnhom minħabba parkeġġ ħażin u perikoluż f'Tas-Sliema, San Ġiljan, u Ta' Xbiex. Kelliem għal-LESA qal li meta mqabbel mas-sena li għaddiet kien hemm żieda sostanzjali anke għaliex fl-aħħar xhur żdiedu l-operaturi ta' dan is-servizz, li magħhom l-aġenzija tiltaqa' spiss biex tassigura li dan il-mezz ta' trasport jintuża bl-aktar mod sigur.